KOMISIJOS SPRENDIMAS
2007 m. gruodžio 14 d.
kuriuo pagal Tarybos reglamentą (EB) Nr. 58/2003 įsteigiama Mokslinių tyrimų vykdomoji įstaiga tam tikroms su moksliniais tyrimais susijusioms specialiųjų Bendrijos programų „Žmonės“, „Pajėgumai“ ir „Bendradarbiavimas“ sritims valdyti
(Tekstas svarbus EEE)
(2008/46/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (1), ypač į jo 3 straipsnio 1 dalį,
kadangi:
(1)
Reglamentu (EB) Nr. 58/2003 Komisija įgaliojama pagal tuo reglamentu nustatytus bendruosius įstatus steigti vykdomąsias įstaigas ir patikėti joms tam tikras užduotis, susijusias su vienos ar kelių Bendrijos programų valdymu.
(2)
Komisija įgaliojama steigti vykdomąsias įstaigas, kad ji galėtų didžiausią dėmesį skirti pagrindinei veiklai ir funkcijoms, kurių ji negali deleguoti trečiosioms šalims, neatsisakydama minėtų vykdomųjų įstaigų administruojamos veiklos kontrolės ir galutinės atsakomybės už ją.
(3)
2006 m. gruodžio 18 d. Europos Parlamento ir Tarybos sprendimu Nr. 1982/2006 dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007-2013 m.) (2) numatytiems mokslinių tyrimų, technologinės plėtros ir demonstraciniams projektams pagal specialiąsias programas „Žmonės“, „Pajėgumai“ ir „Bendradarbiavimas“ įgyvendinti nėra priimami politiniai sprendimai, tačiau per visą projektų įgyvendinimą būtina aukšto lygio techninė ir finansinė kompetencija.
(4)
Susitarimai dėl dotacijų pagal Septintąją bendrąją programą gali būti įgyvendinami keletą metų - nemažai dotacijų įsigalios 2014 m. ir išliks aktyviai valdomos 2017 m. ir vėliau.
(5)
Su programos įgyvendinimu susijusios užduotys vykdomajai įstaigai gali būti pavestos aiškiai atskiriant programavimą, kurį vykdys Komisija, nuo projekto įgyvendinimo, kuris bus patikėtas vykdomajai įstaigai.
(6)
Pagal specialiąją programą „Žmonės“ ir specialiosios programos „Pajėgumai“ mažosioms ir vidutinėms įmonėms skirtų mokslinių tyrimų dalį numatyti projektai, kuriuos įgyvendinant vykdoma daug smulkių veiksmų.
(7)
Specialiosios programos „Bendradarbiavimas“ sritys „Saugumas“ ir „Kosminė erdvė“ - tai dvi naujos sritys, kuriose Komisija dar neturi reikšmingos kompetencijos ir kurios galėtų tapti bandomosiomis sritimis sudėtingesniems bendriems vykdomosios įstaigos mokslinių tyrimų projektams įgyvendinti.
(8)
Administracinės ir logistinės pagalbos užduotis vykdomoji įstaiga galėtų centralizuotai vykdyti ir kitose Bendrosios programos srityse.
(9)
Savo veiklos biudžetą įstaiga turėtų vykdyti pagal 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (3).
(10)
Sprendžiant iš specialiai atliktos sąnaudų ir naudos analizės, mokslinių tyrimų vykdomosios įstaigos įkūrimas būtų naudingas ir finansiškai, ir kitais aspektais.
(11)
Šiame sprendime numatytos priemonės atitinka Vykdomųjų įstaigų komiteto nuomonę,
NUSPRENDĖ:
1 straipsnis
Įstaigos įsteigimas
1. Bendrijos veiksmams mokslinių tyrimų srityje administruoti steigiama vykdomoji įstaiga (toliau - įstaiga), kurios įstatams taikomas Tarybos reglamentas (EB) Nr. 58/2003.
2. Įstaigos pavadinimas - „Mokslinių tyrimų vykdomoji įstaiga“.
2 straipsnis
Vieta
Įstaigos buveinė yra Briuselyje.
3 straipsnis
Terminas
Įstaiga steigiama laikotarpiui, kuris prasideda 2008 m. sausio 1 d., o baigiasi 2017 m. gruodžio 31 d.
4 straipsnis
Tikslai ir uždaviniai
1. Pagal Sprendimu Nr. 1982/2006 nustatytą Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007-2013 m.) įstaigai skiriami šie uždaviniai:
a)
valdyti tam tikrus konkrečių projektų vykdymo aspektus, pagal Tarybos sprendimą Nr. 2006/973/EB (4) ir Komisijos priimtą darbų programą įgyvendinant tam tikras specialiosios programos „Žmonės“ sritis, ir atlikti reikiamus tikrinimus bei priimti atitinkamus sprendimus, jei Komisija įgaliojo juos priimti;
b)
valdyti tam tikrus konkrečių projektų aspektus, pagal Tarybos sprendimą Nr. 2006/974/EB (5) ir Komisijos priimtą darbų programą įgyvendinant patvirtintos specialiosios programos „Pajėgumai“ mažosioms ir vidutinėms įmonėms skirtų mokslinių tyrimų dalies schemas, ir atlikti reikiamus patikrinimus bei priimti atitinkamus sprendimus, jei Komisija įgaliojo juos priimti;
c)
valdyti tam tikrus konkrečių projektų aspektus, pagal Tarybos sprendimą Nr. 2006/971/EB (6) ir Komisijos priimtą darbų programą įgyvendinant tam tikras patvirtintos specialiosios programos „Bendradarbiavimas“ teminių sričių „Kosminė erdvė“ bei „Saugumas“ sritis, ir atlikti reikiamus patikrinimus bei priimti atitinkamus sprendimus, jei Komisija įgaliojo juos priimti;
d)
nustatyti biudžeto pajamų bei išlaidų vykdymo instrumentus ir, jei Komisija suteikia reikiamus įgaliojimus, įgyvendinti visus a, b ir c punktuose paminėtų Bendrijos programos dalių valdymui būtinus veiksmus, ypač veiksmus, susijusius su sutarčių sudarymu ir dotacijų skyrimu;
e)
rinkti, nagrinėti ir Komisijai perduoti visą informaciją, kurios reikia vadovaujant a, b ir c punktuose paminėtų Bendrijos programos dalių įgyvendinimui;
f)
teikti logistinę ir administracinę paramą specialiosioms programoms „Pajėgumai“, „Bendradarbiavimas“ ir „Žmonės“, ypač šiose srityse: kvietimų paskelbimas, pasiūlymų priėmimas ir vertinimas, vertintojų samdymas, vertintojų atlygio parengimas ir finansinio pajėgumo tikrinimas.
2. Po to, kai pagal Reglamento Nr. 58/2003 24 straipsnį įsteigtas Vykdomųjų įstaigų komitetas pateikia savo nuomonę, Komisija gali įgalioti įstaigą pagal Bendrąją programą vykdyti tokio pat pobūdžio uždavinius šalia tų, kurie nurodyti 1 dalyje.
3. Įgaliojimus įstaigai suteikiančiu Komisijos sprendimu išsamiai nustatomi visi jai pavedami uždaviniai; sprendimas koreguojamas, jei įstaigai pavedami kokie nors papildomi uždaviniai. Komisijos sprendimas bus perduotas susipažinti Vykdomųjų įstaigų komitetui.
5 straipsnis
Organizacinė struktūra
1. Įstaigai vadovauja Komisijos paskirtas iniciatyvinis komitetas ir direktorius.
2. Iniciatyvinio komiteto nariai skiriami dvejiems metams.
3. Įstaigos direktorius skiriamas ketveriems metams.
4. Iniciatyvinio komiteto narių ir direktoriaus paskyrimas gali būti atnaujintas.
6 straipsnis
Dotacijos
Europos Bendrijų bendrajame biudžete numatytos dotacijos įstaigai skiriamos iš lėšų, skirtų 4 straipsnio 1 dalyje minimoms programoms ir prireikus kitoms Bendrijos pagrindų programos dalims, kurias įgyvendinti įstaigai pavesta pagal 4 straipsnio 2 dalį.
7 straipsnis
Priežiūra ir atskaitomybė
Komisija prižiūri įstaigą, o ši, laikydamasi įgaliojimų suteikimo dokumente nustatytos tvarkos ir periodiškumo, reguliariai atsiskaito už pažangą, pasiektą įgyvendinant jai pavestas programas.
8 straipsnis
Administracinio biudžeto vykdymas
Savo administracinį biudžetą įstaiga vykdo pagal Reglamento (EB) Nr. 1653/2004 nuostatas.
Priimta Briuselyje, 2007 m. gruodžio 14 d.